Steve Biko-hospitaal ontken nalatigheidPhillip Pretorius Die Steve Biko-hospitaal het ontken dat nalatigheid bygedra het tot die dood van Phillip Pretorius, ŉ Pretoria-inwoner wat onlangs daar dood is. Maroela Media het Donderdag berig ŉ prokureur van Pretoria gaan die departement van gesondheid dagvaar nadat Pretorius glo weens nalatigheid by die hospitaal dood is. Lees meer hier. Dr. Mathabo Mathebula, die hospitaal se adjunk-uitvoerende hoof, het op die aantygings reageer en aan Maroela Media gesê Pretorius is op 14 November in die hospitaal opgeneem nadat hy in ŉ winkel ineengestort het. “Hy het vetsug en erge hipertensie gehad en het daarvolgens nie op behandeling en spesiale medikasie reageer nie. Hy het by die hospitaal opgedaag met lugwegontsteking. Hy het ook in 2010 lewer- en niersere gehad en absesse moes dreineer word. Hy het ook swak bloedtoever na sy hartspier en niere gehad as gevolg van verstopte are weens die vetsug. Dit het tot ŉ verswakte hart en nierversaking gelei,” het Mathebula gesê. Mathebula sê Pretorius het ook onder andere epilepsie en spierdistrofie gehad. “Sy algemene welstand, tesame met sy gewig en die swak bloedtoevoer het daartoe gelei dat hy op 30 November begin bedsere ontwikkel het. Al dié faktore het tot sy verswakte toestand bygedra en hy het die beste moontlike sorg vir sy swak toestand ontvang. Die beweringe dat hy dus dood is weens nalatigheid en swak verpleging is ongegrond,” het Mathebula bygevoeg. Mathebula het haar meegevoel aan Pretorius se familie betuig en gesê dit is jammer dat Pretorius gesterf het ten spyte van die spesialis, verpleegsters en ander gesondheidswerkers se pogings om sy lewe te probeer red.